title: Регламент за изпълнение (ЕС) 2016/1160 на Комисията от 15 юли 2016 година за налагане на окончателно антидъмпингово мито върху вноса на натриев цикламат с произход от Китайската народна република и Индонезия след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 на Съвета

text:
               16.7.2016

               BG

               Официален вестник на Европейския съюз

               L 192/49

         РЕГЛАМЕНТ ЗА ИЗПЪЛНЕНИЕ (ЕС) 2016/1160 НА КОМИСИЯТА
   от 15 юли 2016 година
   за налагане на окончателно антидъмпингово мито върху вноса на натриев цикламат с произход от Китайската народна република и Индонезия след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност (1) („основния регламент“), и по-специално член 11, параграф 2 от него,
   като има предвид, че:
   1.   ПРОЦЕДУРА

   1.1.   Предходни разследвания и действащи мерки

               (1)

               След провеждането на антидъмпингово разследване съгласно член 5 от основния регламент), с Регламент (ЕО) № 435/2004 (2) Съветът наложи окончателно антидъмпингово мито върху вноса на натриев цикламат с произход от Китайската народна република („КНР“) и Индонезия. Първоначалните мерки впоследствие бяха подложени на различни разследвания за преразглеждане (3). В резултат на това ставката на митото за поименно посочения индонезийски производител е 0,24 EUR/kg, със ставка на остатъчното мито от 0,27 EUR/kg, наложено върху вноса на разглеждания продукт, произведен от други индонезийски производители, докато ставката на митото за КНР варира между 0 и 0,23 EUR/kg за поименно посочените китайски производители, със ставка на остатъчното мито от 0,26 EUR/kg, наложено върху вноса на разглеждания продукт, произведен от други китайски производители („действащите мерки“).

               (2)

               Действащите мерки се прилагат към целия внос на натриев цикламат с произход от КНР и Индонезия, с изключение на вноса на натриев цикламат, произведен от китайските производители износители — Fang Da Food Additive (Shen Zhen) Limited и Fang Da Food Additive (Yang Quan) Limited. Първоначално е била определена нулева ставка на митото за тези дружества, тъй като не е установен дъмпинг (4).

               (3)

               В съответствие с доклада на Органа за уреждане на спорове на СТО по делото „Мексико — окончателни антидъмпингови мерки върху вноса на говеждо и ориз“ („доклада на Органа за уреждане на спорове на СТО“), китайски производители износители — Fang Da Food Additive (Shen Zhen) Limited и Fang Da Food Additive (Yang Quan) Limited не бяха разгледани в последващите преразглеждания на мерките, наложени с Регламент (ЕО) № 435/2004 и не са предмет на действащите мерки.

         1.2.   Започване на преразглеждане с оглед на изтичане на срока на действие на мерките

               (4)

               След публикуване на известие за предстоящото изтичане на срока на действие на съществуващите антидъмпингови мерки (5) на 6 март 2015 г. Комисията получи искане за започване на преразглеждане с оглед на изтичане на срока на действие на тези мерки в съответствие с член 11, параграф 2 от основния регламент. Искането беше подадено от Productos Aditivos S.A., единственият производител от Съюза на натриев цикламат, чието производство представлява 100 % от общото производство на Съюза.

               (5)

               Искането се основаваше на вероятността изтичането на срока на действие на окончателните антидъмпингови мерки да доведе до продължаване и до повторно възникване на дъмпинга, както и на вредата от него за промишлеността на Съюза.

               (6)

               След като се консултира с Консултативния комитет и установи, че са налице достатъчно доказателства за започване на преразглеждане с оглед на изтичане на срока на действие на мерките, на 6 юни 2015 г. Комисията обяви чрез известие, публикувано в Официален вестник на Европейския съюз
                   (6) („известието за започване“), започването на преразглеждане с оглед на изтичане на срока на действие на мерките в съответствие с член 11, параграф 2 от основния регламент.

               (7)

               На 12 август 2015 г. Комисията също така започна разследване съгласно член 5 от основния регламент по отношение на вноса на същия продукт, произвеждан и изнасян за Съюза от Fang Da Food Additive (Shenzhen) Limited и Fang Da Food Additive (Yan Quan) Limited (двете дружества са известни под наименованието „Fang Da“) („паралелно разследване по член 5“) (7). Вносът от Fang Da не е предмет на настоящото разследване за преразглеждане.

         1.3.   Заинтересовани страни

               (8)

               В известието за започване Комисията прикани заинтересованите страни да заявят своя интерес, за да вземат участие в разследването. Освен това Комисията изрично уведоми жалбоподателя, известните производители износители, органите на КНР и Индонезия, известните вносители, доставчиците, потребителите и търговците, за които е известно, че са засегнати, за започването на разследването и ги прикани да вземат участие.

               (9)

               Заинтересованите страни имаха възможността да изразят становището си относно започването на разследването и да поискат да бъдат изслушани от Комисията и/или от служителя по изслушванията при търговските процедури.

         1.3.1.   Производители от държавата аналог

               (10)

               В известието за започване, във връзка с вноса от КНР, Комисията уведоми заинтересованите страни, че предвижда да използва Индонезия като трета държава с пазарна икономика („държавата аналог“) по смисъла на член 2, параграф 7, буква а) от основния регламент.

               (11)

               Въпреки това, с оглед на наличните статистически данни (виж съображение 32 по-долу), Комисията също така информира органите на Съединените американски щати (наричани по-долу „САЩ“) за започването на разследването и ги прикани да предоставят имената и данните на производителите на натриев цикламат в САЩ, ако има такива. Впоследствие не са били идентифицирани производители на натриев цикламат в САЩ. Нямаше данни в досието, които да сочат, че е възможно производството на натриев цикламат в други трети държави.

         1.3.2.   Изготвяне на извадка

               (12)

               В известието за започване Комисията посочи, че може да изготви извадка от заинтересованите страни в съответствие с член 17 от основния регламент.

         —   Изготвяне на извадка от производители от Съюза

               (13)

               В известието за започване Комисията посочи, че Productos Aditivos S.A. е единственият производител на натриев цикламат от Съюза, съответно съставляващ 100 % от общото производство на Съюза. Следователно изготвянето на извадка не бе необходимо.

         —   Изготвяне на извадка от вносители

               (14)

               За да реши дали е необходимо изготвянето на извадка и ако случаят е такъв — да направи подбор на такава извадка, Комисията поиска от несвързаните вносители да предоставят информацията, посочена в известието за започване.

               (15)

               Тъй като само един несвързан вносител предостави поисканата информация, не беше необходимо да се изготвя извадка от несвързани вносители.

         —   Изготвяне на извадка от производители износители от КНР и Индонезия

               (16)

               С оглед на малкия брой известни производители износители в засегнатите държави, изготвянето на извадка от производители износители не е било предвидено.

         1.3.3.   Отговори на въпросника и посещения за проверка на място

               (17)

               Комисията изпрати въпросници на производителя от Съюза, на всички оказали съдействие производители в КНР и Индонезия, на един несвързан вносител и на един ползвател от Съюза, които проявиха интерес към разследването.

               (18)

               Бяха получени отговори на въпросника от единствения производител от Съюза и частичен отговор от един ползвател от Съюза. Отговори на въпросника не бяха получени от несвързаните вносители в Съюза и производителите износители в КНР и Индонезия.

               (19)

               Комисията потърси и провери цялата информация, която сметна за необходима за определяне на вероятността от продължаване или повторно възникване на дъмпинга и на произтичащата от него вреда, както и на интереса на Съюза. В съответствие с член 16 от основния регламент бяха извършени проверки на място в помещенията на следните дружества:

                              Производител от Съюза

                                       —

                                       Productos Aditivos S.A., Barcelona, Испания.

         1.4.   Разследван период в рамките на преразглеждането и разглеждан период

               (20)

               Разследването на вероятността от продължаване или повторно възникване на дъмпинга обхвана периода от 1 април 2014 г. до 31 март 2015 г. („разследвания период в рамките на преразглеждането“). Прегледът на тенденциите, които имат отношение към оценката на вероятността от продължаване или повторно възникване на вредата, обхвана периода от 1 януари 2011 г. до края на разследвания период в рамките на преразглеждането („разглеждания период“).

         1.5.   Оповестяване

               (21)

               Всички заинтересовани страни бяха уведомени за съществените факти и съображения, въз основа на които се предвиждаше да бъдат запазени действащите антидъмпингови мерки. На страните беше предоставен и срок, в който да представят коментарите си след това оповестяване. Нито една страна не представи коментари след оповестяването.

         2.   РАЗГЛЕЖДАН ПРОДУКТ И СХОДЕН ПРОДУКТ

   2.1.   Разглеждан продукт

               (22)

               Разглежданият продукт е натриев цикламат с произход от Китайската народна република и Индонезия („засегнатите държави“), понастоящем класиран в код по КН ex 2929 90 00 (код по ТАРИК 2929900010) („разглеждания продукт“).

               (23)

               Натриевият цикламат е масов продукт, използван като хранителна добавка, който се използва и широко като подсладител от хранително-вкусовата промишленост, както и от производителите на нискокалорични и диетични трапезни подсладители. Малки количества се използват и от фармацевтичната промишленост.

               (24)

               Натриевият цикламат е чисто химическо вещество. Въпреки това, както в случая с всяко чисто химическо вещество, той може да съдържа малка част примеси в отношение mg/kg от теглото на продукта. Съдържанието на примеси, определени от законодателството на Съюза, определя качеството на натриевия цикламат. Натриевият цикламат съществува в две различни форми: хидратирана форма (HC), с 15 % влага; безводна форма (AC), със съдържание на влага от максимум 1 %. Тези две форми на натриевия цикламат имат едни и същи основни характеристики и приложения. те се различават само по своята степен на сладост; хидратираната форма на натриевия цикламат е по-малко сладка поради водното си съдържание. Цените им се различават по същата причина. Безводната форма е по-скъпа от хидратираната. Следователно двете форми трябва да се считат за един продукт за целите на настоящата процедура.

         2.2.   Сходен продукт

               (25)

               При разследването се установи, че следните продукти притежават едни и същи основни физически и химически характеристики, както и една и съща основна употреба:

                           —

                           разглежданият продукт;

                           —

                           продуктът, произвеждан и продаван от производителите износители на вътрешния пазар на КНР и Индонезия;

                           —

                           продуктът, произвеждан и продаван в Съюза от промишлеността на Съюза.

               (26)

               Поради това Комисията заключи, че тези продукти са сходни продукти по смисъла на член 1, параграф 4 от основния регламент.

         3.   ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ДЪМПИНГА

   3.1.   КНР

   3.1.1.   Предварителни бележки

               (27)

               В съответствие с член 11, параграф 2 от основния регламент беше проучено дали се извършва дъмпинг и дали изтичането на срока на действие на съществуващите мерки има вероятност да доведе до продължаване или повторно възникване на дъмпинга.

               (28)

               Въпреки че е имало значителен внос на разглеждания продукт по време на разследвания период в рамките на преразглеждането, нито един от китайските производители износители, предмет на съответните мерки, не оказа съдействие в настоящото разследване. Следователно изложените по-долу констатации, направени във връзка с вероятността от продължаване или повторно възникване на дъмпинга, се основаваха на статистически данни, както и на данни, съдържащи се в искането за преразглеждане с оглед изтичане на срока на действие на мерките.

         3.1.2.   Дъмпинг по време на разследвания период в рамките на преразглеждането

   3.1.2.1.   Държава аналог

               (29)

               В съответствие с член 2, параграф 7, буква а) от основния регламент беше направено необходимото за идентифицирането на трета държава с пазарна икономика за установяване на цени или на конструирана стойност, с помощта на които да се определи нормалната стойност.

               (30)

               В известието за започване Комисията уведоми заинтересованите страни, че предвижда да използва Индонезия като подходяща държава аналог, и прикани заинтересованите страни да представят коментари. Такива коментари не бяха получени. Комисията потърси съдействие от производители в Индонезия. Бяха изпратени писма и съответните въпросници на всички известни индонезийски производители износители.

               (31)

               Един от индонезийските производители износители заяви интерес и предостави твърде непълни отговори на въпросника. Комисията не получи отговор на последващото си писмо с искане дружеството да допълни своя отговор. Съвкупността от получени данни беше толкова непълна, че не можеше да бъде използвана за определяне на нормалната стойност. В резултат на това индонезийският производител износител вече не може да бъде считан за оказващ съдействие. Съответно не беше възможно да се получи съдействие от страна на Индонезия.

               (32)

               Според информацията, с която разполага Комисията, производство на разглеждания продукт има само в Съюза и двете засегнати държави. Въпреки това статистическите данни на Евростат сочеха към ограничени количества износ на разглеждания продукт от Съединените американски щати (САЩ) за Съюза по време на разглеждания период. Тъй като натриевият цикламат е забранен за употреба в САЩ, това вероятно е въпрос на неправилно класиране, но въпреки това Комисията се свърза с органите на САЩ, за да идентифицира потенциални производители на разглеждания продукт в САЩ, ако има такива. Не са получени данни за наличието на такива производители.

               (33)

               Съответно не беше оказано съдействие от нито един потенциален производител от държавата аналог.

         3.1.2.2.   Нормална стойност

               (34)

               В съответствие с член 2, параграф 7, буква а) от основния регламент нормалната стойност трябваше да бъде определена въз основа на цената в подходяща трета държава с пазарна икономика (наричана по-долу „държава аналог“), или на цената от държавата аналог за други държави, включително за Съюза, или ако това не е възможно — на всяко друго разумно основание, включително действително платената или подлежаща на плащане за сходния продукт цена в Съюза, при необходимост след съответна корекция, за да се предвиди разумен марж на печалба.

               (35)

               Както е обяснено в съображения 30—32 по-горе, не беше възможно да се получи съдействие от производители от държавата аналог. Вследствие на това, в съответствие с член 2, параграф 7, буква а) от основния регламент, нормалната стойност трябваше да бъде установена на разумна основа. С оглед на това Комисията счете, че е разумно да се установи нормалната стойност въз основа на проверени данни за цените и разходите на производителя от Съюза.

               (36)

               Сходният продукт се продава от промишлеността на Съюза в представителни количества. Продажбите на вътрешния пазар на промишлеността на Съюза обаче са се осъществявали на загуба. Поради това нормалната стойност бе конструирана въз основа на производствените разходи на промишлеността на Съюза плюс обоснована по размер сума за разходите за продажба и общите и административните разходи (ПОАР) и печалбата. ПОАР се основаваха на действителните данни от производителя от Съюза. Добавеният процент на печалба се основаваше на очаквания разумен марж на печалба от скорошно антидъмпинговото разследване по отношение на друг подсладител, а именно аспартам. В настоящото разследване Комисията установи на етапа на временните мерки (8), че печалба от 5—10 % ( стойностите са в диапазон поради съображения за поверителност) съответства на разумна печалба. Поради това Комисията счита, че е разумно тази печалба да се използва и за настоящото разследване при конструиране на нормалната стойност. Бяха използвани среднопретеглените данни за разходите от двата вида на продукта, произвеждани и продавани от производител от Съюза, тъй като нямаше налична информация за видовете на продукта, продавани от китайските производители износители поради неоказване на съдействие.

         3.1.2.3.   Експортна цена

               (37)

               При липсата на съдействие от страна на китайските производители износители, експортната цена бе определена въз основа на статистическите данни, събрани в съответствие с член 14, параграф 6 (9) от основния регламент („базата данни по член 14, параграф 6“) за целия китайски износ за Съюза (с изключение на Fang Da) на разглеждания продукт през разследвания период в рамките на преразглеждането. Тъй като нямаше налична информация по отношение на предлаганата за продажба форма (вид на продукта), за изчисляване на експортната цена беше използвана обикновена средноаритметична стойност.

         3.1.2.4.   Сравнение

               (38)

               Комисията сравни конструираната нормалната стойност и експортната цена на китайските износители на базата на цената франко завода.

               (39)

               Когато бе обосновано от необходимостта да се гарантира обективно сравнение, Комисията коригира нормалната стойност и/или експортната цена с отчитане на разликите, отразяващи се на цените и тяхната съпоставимост, в съответствие с член 2, параграф 10 от основния регламент.

               (40)

               Бяха направени съответните корекции по отношение на разходите за транспорт, застраховка, обработване, товарене, както и съпътстващите разходи и разходите за банкови такси в случаите, в които те бяха счетени за обосновани, точни и подкрепени от проверени данни. При липсата на по-точна информация, тези корекции бяха направени въз основа на действителни данни, отнасящи се до Fang Da в паралелното разследване по член 5.

         3.1.2.5.   Дъмпингов марж

               (41)

               Дъмпинговият марж бе изчислен като разликата, с която средната нормална стойност превишаваше средната експортна цена. Така получените резултати сочат към общ дъмпингов марж от над 100 %. Установеният дъмпингов марж е значително по-висок от дъмпинговите маржове, установени по време на първоначалното разследване.

         3.1.3.   Перспективи пред вноса, ако мерките бъдат отменени

               (42)

               Комисията анализира дали съществува вероятност от продължаване на дъмпинга, ако срокът на действие на мерките изтече. Бяха анализирани следните елементи: производственият капацитет и свободният капацитет в КНР, експортните цени за други дестинации и капацитетът за усвояване от пазарите на други трети държави.

               (43)

               Анализът се основаваше предимно на информацията, предоставена в искането, както и на информация, която беше публично достъпна и/или изпратена в рамките на настоящото разследване. Бяха използвани и други източници на информация, като например статистическите данни на Евростат за вноса и статистическите данни за износа от засегнатата държава.

         3.1.3.1.   Неизползван капацитет

               (44)

               При липса на съдействие бяха използвани данните, предоставени в искането за преразглеждане, базата данни по член 14, параграф 6, както и китайските статистически данни за износа. Китайският капацитет е консервативно оценен чрез ползване на публично достъпни данни за капацитета на само един китайски производител износител (10). Резултатът е капацитет от най-малко 40 000 тона, но информацията в досието показва, че има поне още двама китайски производители (с изключение на Fang Da) и че поради това тази консервативна оценка занижава действителния капацитет на КНР.

               (45)

               Въз основа на китайските статистически данни за износа и на статистическите данни за вноса за Съюза (с изключение на Fang Da) по член 14, параграф 6 по отношение на разглеждания продукт, оценката по-горе показва, че има свободен капацитет от близо 17 000 тона общо за китайския пазар и пазара на Съюза, или свободен капацитет три пъти по-голям от този на пазара на Съюза.

         3.1.3.2.   Експортни цени към трети държави

               (46)

               Съгласно китайските статистически данни за износа средните китайски цени за другите основни пазари на КНР (като Южна Африка, Бразилия, Аржентина и Турция) са на същото равнище или дори по-ниски от продажните им цени за Съюза.

               (47)

               Горепосоченото показва, че разглежданият продукт е предмет на дъмпинг на пазарите на трети държави, както и че Съюзът ще продължи да представлява привлекателен пазар за китайските производители износители, ако мерките бъдат отменени.

         3.1.3.3.   Усвояване от страна на трети пазари

               (48)

               Натриевият цикламат е забранен за употреба в храни, напитки и фармацевтични продукти на редица големи пазари на трети държави, в това число и САЩ. Нямаше данни в досието, които да сочат очакван растеж на пазарите на други трети държави за натриев цикламат, нито информация в досието за големината на китайския вътрешен пазар и неговия очакван растеж.

               (49)

               Ето защо се смята, че капацитетът за усвояване от пазари, различни от пазара на Съюза, е доста нисък и следователно Съюзът ще бъде привлекателен пазар, ако мерките бъдат отменени.

         3.1.4.   Заключение относно вероятността от продължаване на дъмпинга

               (50)

               Оценката на гореспоменатите фактори показва, че износителите, засегнати от преразглеждането, са продължили да изнасят в Съюза твърде големи количества от разглеждания продукт на дъмпингови цени. Китайският износ за други трети държави също се осъществява на дъмпингови цени. Следователно, поради големия свободно достъпен капацитет на китайските износители, липсата на други значими пазари за този капацитет и привлекателността на пазара на Съюза, има стимул за китайските производители износители да насочат дори по-големи обеми на дъмпингови цени към пазара на Съюза, ако мерките бъдат отменени.

               (51)

               След разглеждане на данните и информацията по-горе се стигна до заключението, че има вероятност дъмпингът от КНР да продължи, ако се допусне срокът на действие на мерките да изтече.

         3.2.   Индонезия

   3.2.1.   Предварителни бележки

               (52)

               След започване на процедурата един от индонезийските производители износители заяви интерес. Беше представен непълен отговор на въпросника, след което Комисията поиска от дружеството да попълни въпросника като част от процедурата. Не беше получен отговор на това искане и следователно нито един от известните индонезийски производители износители не може да бъде считан за оказващ съдействие.

               (53)

               С оглед на гореизложеното и в съответствие с член 18 от основния регламент информацията за цените на вътрешния пазар, експортните цени за други държави, производството и капацитета на Индонезия по отношение на неоказващите съдействие индонезийски производители износители се основава на наличните данни, включително искането и публично достъпната информация.

         3.2.2.   Дъмпинг по време на разследвания период в рамките на преразглеждането

   3.2.2.1.   Нормална стойност

               (54)

               При липсата на съдействие от страна на Индонезия беше използвана нейната нормална стойност, както е посочена в искането, тъй като нямаше друга налична информация в досието. В искането нормалната стойност на Индонезия беше конструирана чрез използване на структурата на разходите на производителя от Съюза и коригиране на всеки от елементите на разходите до индонезийските нива. Елементите на разходите са суровини, персонал, енергия и вода, поддръжка, амортизационни и административни разходи. Направените в искането корекции бяха счетени за разумни. При липсата на друга налична информация, информацията в искането се счита за най-добрата приблизителна оценка на нормалната стойност на Индонезия.

         3.2.2.2.   Експортна цена

               (55)

               При липсата на съдействие от страна на индонезийския производител износител се наложи да се използва друга налична информация за определяне на експортните цени. През разследвания период в рамките на преразглеждането вносът от Индонезия за Съюза беше почти преустановен. Вносът, установен по време на разследвания период в рамките на преразглеждането, е бил незначителен (около 19 тона) и поради това не беше възможно да се използват статистическите данни за вноса за Съюза по член 14, параграф 6. Вместо това за определяне на експортните цени бяха използвани статистическите данни за износа от Индонезия. Бяха идентифицирани дванадесет дестинации за износ. Средната експортна цена за всички трети държави беше използвана като референтна стойност за експортната цена за Съюза, в случай че мерките бъдат отменени.

         3.2.2.3.   Сравнение

               (56)

               Комисията сравни нормалната стойност и експортната цена на индонезийския износител на базата на цената франко завода.

               (57)

               Когато бе обосновано от необходимостта да се гарантира обективно сравнение, Комисията коригира нормалната стойност и/или експортната цена с отчитане на разликите, отразяващи се на цените и тяхната съпоставимост, в съответствие с член 2, параграф 10 от основния регламент.

               (58)

               Бяха направени корекции за изравняване на експортните цени FOB до ниво цена франко завода. При липсата на по-точна информация тези корекции бяха направени въз основа на действителни данни, отнасящи се до Fang Da в паралелното разследване по член 5, които Комисията счита за подходяща референтна стойност за изчисляването на корекциите. Бяха направени съответните корекции по отношение на разходите за транспорт, застраховка, обработване, товарене, както и съпътстващите разходи и разходите за банкови такси в случаите, в които те бяха счетени за обосновани, точни и подкрепени от проверени данни.

         3.2.2.4.   Дъмпингов марж

               (59)

               Дъмпинговият марж бе изчислен като разликата, с която нормалната стойност, както е изчислена в съображение 54, надвишава експортната цена, както е установена в съображение 55. Това е довело до дъмпингов марж от 33,6 %, който е по-висок от най-високия дъмпингов марж, установен в първоначалното разследване (18,1 %). Това показва, че въпреки че износът на разглеждания продукт за Съюза е почти преустановен, дъмпингът за трети държави от страна на индонезийските дружества, продължава на ниво, което е по-високо от установеното при първоначалното разследване.

         3.2.3.   Перспективи пред вноса, ако мерките бъдат отменени

               (60)

               Комисията анализира дали съществува вероятност от повторно възникване на дъмпинга, ако срокът на действие на мерките изтече. Бяха анализирани следните елементи: експортната цена за други дестинации, производствения капацитет и свободния капацитет в Индонезия, както и капацитета за усвояване от пазари на други трети държави.

         3.2.3.1.   Неизползван капацитет

               (61)

               При липсата на съдействие Комисията трябваше да използва наличните данни от искането за преразглеждане, базата данни на Евростат и индонезийските статистически данни за износа. Въз основа на наличната информация за един от индонезийските производители износители индонезийският капацитет се оценява най-малко на 10 000 тона. Въз основа на индонезийските статистически данни за износа беше установено, че индонезийският износ за трети държави е възлизал на 4 700 тона по време на разследвания период в рамките на преразглеждането. Въз основа на това свободният капацитет на Индонезия за вътрешния ѝ пазар и пазара на Съюза може да бъде консервативно оценен на 5 300 тона. Необходимо е да се отбележи, че при предишното преразглеждане с оглед на изтичане на срока на действие на мерките (11), общият индонезийски капацитет беше оценен на 18 000 тона за 2008 г.

               (62)

               Тъй като няма данни за продажбите на вътрешния пазар, извършени от двамата индонезийски производители, свободният (наличен) капацитет, който би могъл да бъде насочен към пазара на Съюза, може да бъде изчислен само приблизително. Въпреки това, въз основа на данните от предишното преразглеждане с оглед на изтичане на срока на мерките, продажбите на вътрешния пазар на двете индонезийски дружества възлизат на около 2 000 тона, което предвид актуалната оценка на капацитета оставя свободен капацитет от 3 300 тона за пазара на Съюза. Това ще съставлява повече от 80 % от пазара на Съюза по време на разследвания период в рамките на преразглеждането.

         3.2.3.2.   Експортни цени към трети държави

               (63)

               Въз основа на индонезийските статистически данни за износа за други трети държави по време на разследвания период в рамките на преразглеждането, може да се отбележи, че средните продажни цени на двата основни експортни пазара, т.е. Пакистан и Филипините (които съответстват на около 50 % от индонезийските експортни продажби за трети държави), са значително по-ниски от средните продажни цени в Съюза по време на разследвания период в рамките на преразглеждането. Както е обяснено в съображения 55—59, при определянето на индонезийските експортни цени въз основа на всички експортни продажни цени за трети държави беше установен дъмпингов марж от 33,6 %. Следователно Съюзът би бил привлекателен пазар за индонезийските производители износители, ако срокът на действие на мерките изтече.

         3.2.3.3.   Усвояване от страна на трети пазари

               (64)

               Както е обяснено в съображения 48 и 49, капацитетът за усвояване от пазари, различни от пазара на Съюза, се счита за висок. Поради липсата на съдействие в досието няма информация относно индонезийското вътрешно потребление на разглеждания продукт, но с приблизителен свободен капацитет от 5 300 тона общо за индонезийския пазар и пазара на Съюза, като се има предвид ниският капацитет за усвояване от другите пазари, е ясно, че Индонезия ще разполага с достатъчно свободен капацитет за покриване на пазара на Съюза.

               (65)

               Следователно не може да се очаква индонезийският свръхкапацитет да бъде до голяма степен насочен към други пазари, различни от този на Съюза.

         3.2.4.   Заключение относно вероятността за повторно възникване на дъмпинга

               (66)

               Оценката на горните фактори показва, че индонезийският износ за пазари, различни от този на Съюза, се извършва на цени, които са доста под средното ниво на цените в Съюза. Следователно, поради големия свободно достъпен капацитет на индонезийските износители, липсата на други значими пазари за този капацитет и привлекателността на пазара на ЕС, има стимул за индонезийските производители износители да насочат големи обеми на дъмпингови цени към пазара на Съюза, ако мерките бъдат отменени.

               (67)

               След разглеждане на данните и информацията по-горе се стигна до заключението, че има вероятност дъмпингът от Индонезия да възникне повторно, ако се допусне срокът на действие на мерките да изтече.

         4.   ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ВРЕДАТА

   4.1.   Предварителна бележка

               (68)

               Тъй като промишлеността на Съюза се състои само от един производител, а дъмпинговият внос засяга малка група китайски и индонезийски производители износители, показателите за вредата и данните за вноса трябваше бъдат представени под формата на индекси, за да се гарантира поверителността на чувствителните данни за стопанската дейност.

         4.2.   Определение за промишленост и производство на Съюза

               (69)

               През разследвания период в рамките на преразглеждането сходният продукт е бил произвеждан от един-единствен производител в Съюза, който съответно представлява „промишлеността на Съюза“ по смисъла на член 4, параграф 1 от основния регламент.

         4.3.   Потребление на Съюза

               (70)

               Натриев цикламат се произвежда само в Съюза, КНР и Индонезия. Комисията определи потреблението на Съюза въз основа на обема на продажбите на промишлеността на Съюза на пазара на Съюза, както и на обема на вноса на натриев цикламат от КНР и Индонезия, установен според посоченото в съображение 73.

               (71)

               Потреблението на Съюза се е променяло, както следва:

                  Таблица 1

                  Потребление на Съюза

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Общо потребление на Съюза

                           100

                           103

                           93

                           97

                           101

                              Източник: данни на промишлеността на Съюза, база данни по член 14, параграф 6

               (72)

               Потреблението на натриев цикламат в Съюза първо е намаляло със 7 % между 2011 г. и 2013 г. и се е увеличило през следващия период. Потреблението през периода на разследването в рамките на преразглеждането достигна почти същите нива като през 2011 г.

         4.4.   Внос от засегнатите държави

               (73)

               За целите на настоящото разследване вносът от КНР е общият внос от КНР, с изключение на вноса от Fang Da, който не е предмет на настоящото преразглеждане. Вносът от Fang Da беше взет предвид само за изчисляването на общото потребление на Съюза. При липсата на съдействие от страна на китайските и индонезийските производители износители, Комисията използва статистическите данни, съдържащи се в базата данни по член 14, параграф 6 за установяване на обема и средните цени на вноса от тези две държави през разглеждания период, тъй като тя съдържа достатъчно подробна информация на равнище 10-цифрови кодове и допълнителни кодове по ТАРИК.

               (74)

               Като се има предвид, че обемът на вноса от Индонезия е незначителен по смисъла на член 3, параграф 4 от основния регламент, вносът от разглежданите държави беше оценени поотделно.

         4.4.1.   КНР

   4.4.1.1.   Обем и пазарен дял

      Таблица 2

      Обем на вноса и пазарни дялове

                  Индекс (2011 г. = 100)

               2011 г.

               2012 г.

               2013 г.

               2014 г.

               Разследван период в рамките на преразглеждането

               Обем на вноса

               100

               114

               73

               71

               77

               Пазарен дял

               100

               110

               79

               73

               77

                  Източник: база данни по член 14, параграф 6

               (75)

               Обемът на вноса от КНР е намалял с 23 % през разглеждания период. Той първоначално се е увеличил между 2011 г. и 2012 г. и впоследствие е намалял много съществено, по-специално с много рязък спад с 41 индексни пункта от 2012 г. до 2013 г. Отбелязан е допълнителен лек спад между 2013 г. и 2014 г., последван от нарастване с 6 индексни пункта между 2014 г. и разследвания период в рамките на преразглеждането.

               (76)

               Съответният пазарен дял по време на разглеждания период е следвал подобна тенденция, с общ спад от 23 %.

         4.4.1.2.   Цени на вноса

               (77)

               Тенденциите на цените на китайския внос е определено и анализирано поотделно със и без включването на антидъмпингови мита. В конкретния случай това е направено, тъй като нивото на тези мита беше изменено през 2012 г., както бе обяснено в съображение 1 по-горе, а показването на тенденциите на цените, включително антидъмпинговите мита, даде възможност да се илюстрира въздействието на тези изменения.

                  Таблица 3

                  Цени на вноса (EUR/kg), индекс

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Без антидъмпингови мита

                           100

                           105

                           105

                           101

                           104

                           Със антидъмпингови мита

                           100

                           109

                           112

                           108

                           111

                              Източник: база данни по член 14, параграф 6

               (78)

               През разглеждания период средните CIF цени на границата на Съюза (цени без антидъмпингови мита) на вноса от КНР от други производители, различни от Fang Da, нараснаха с 4 %.

               (79)

               В резултат от въздействието на антидъмпинговите мита цените на вноса са се повишили с 11 % през разглеждания период. Следва да се припомни, че през май 2012 г. антидъмпинговите мита са увеличени над два пъти за китайските производители износители, принадлежащи към групата Rainbow Rich, което е довело до увеличаване на средните цени на вноса (включително антидъмпинговите мита) от 2011 г. до 2012 г.

         4.4.1.3.   Подбиване на цените

               (80)

               При липсата на съдействие от страна на китайските производители износители, предмет на настоящото преразглеждане, Комисията определи подбиването на цените по време на разследвания период в рамките на преразглеждането чрез сравняване на среднопретеглените продажни цени на производителя от Съюза за независими клиенти на пазара на Съюза, коригирани до ниво франко завода и до средната цена на вноса от КНР въз основа на базата данни по член 14, параграф 6. Тъй като нямаше налична информация по отношение на предлаганата за продажба форма (вид на продукта) на китайския внос, за изчисляване на средната цена на китайския внос беше използвана обикновена средноаритметична стойност.

               (81)

               Сравнението показа, че по време на разследвания период в рамките на преразглеждането, средният марж на подбиване на цените, изразен като процент от продажните цени на промишлеността на Съюза, е бил 22,8 %, ако се вземе предвид въздействието на антидъмпинговите мита, прилагани върху вноса от Китай. В случай че бъдат приспаднати антидъмпинговите мита, приложими за китайските производители износители, предмет на съответните мерки, маржът на подбиване на цените възлиза на 32,3 %.

         4.4.2.   Индонезия

   4.4.2.1.   Обем и пазарен дял

      Таблица 4

      Обем на вноса и пазарни дялове

                  Индекс (2011 г. = 100)

               2011 г.

               2012 г.

               2013 г.

               2014 г.

               Разследван период в рамките на преразглеждането

               Обем на вноса

               100

               225

               31

               18

               9

               Пазарен дял

               100

               218

               34

               19

               9

                  Източник: база данни по член 14, параграф 6

               (82)

               През разглеждания период както обемът, така и пазарният дял на вноса на натриев цикламат от Индонезия в Съюза, са намалели с 91 %. Следва да се отбележи, че абсолютният обем на вноса от Индонезия е бил малък през 2011 г. и 2012 г., изключително малък през 2013 г. и незначителен през 2014 г., както и през разследвания период в рамките на преразглеждането. Въпреки че вносът от Индонезия е варирал значително през разглеждания период, въздействието му върху промишлеността на Съюза може да се счита за много ограничено между 2011 г. и 2012 г. и дори за незначително от 2013 г. до разследвания период в рамките на преразглеждането.

         4.4.2.2.   Цени на вноса

      Таблица 5

      Цени на вноса (EUR/kg), индекс

                  Индекс (2011 г. = 100)

               2011 г.

               2012 г.

               2013 г.

               2014 г.

               Разследван период в рамките на преразглеждането

               Без антидъмпингови мита

               100

               104

               107

               105

               106

                  Източник: база данни по член 14, параграф 6

               (83)

               През разглеждания период средните цени CIF на границата на Съюза на вноса от Индонезия са се увеличили с 6 %.

         4.4.2.3.   Подбиване на цените

               (84)

               При липсата на съдействие от страна на индонезийските производители износители, Комисията определи подбиването на цените по време на разследвания период в рамките на преразглеждането чрез сравняване на среднопретеглените продажни цени на производителя от Съюза за независими клиенти на пазара на Съюза, коригирани до ниво франко завода и до средната цена на вноса от Индонезия въз основа на базата данни по член 14, параграф 6. Тъй като нямаше налична информация по отношение на предлаганата за продажба форма (вид на продукта) на индонезийския внос, за изчисляване на експортната цена беше използвана обикновена средноаритметична стойност.

               (85)

               Сравнението показа, че по време на разследвания период в рамките на преразглеждането средният марж на подбиване на цените, изразен като процент от продажните цени на промишлеността на Съюза, е бил 24,1 %. В случай че бъдат приспаднати антидъмпинговите мита, приложими за индонезийските производители износители, предмет на съответните мерки, маржът на подбиване на цените възлиза на 33,6 %.

         4.5.   Икономическо състояние на промишлеността на Съюза

   4.5.1.   Общи бележки

               (86)

               Производството на натриев цикламат се състои от два основни производствени етапа. По време на първия етап, който изисква използването на реактиви, суровините се превръщат в суров натриев цикламат (с примеси). По време на втория етап на производството и с оглед на съответната нормативна уредба, суровият натриев цикламат трябва да бъде пречистен, за да бъде използван надолу по веригата в производството на храни, напитки или фармацевтични продукти.

               (87)

               Поради техническия инцидент от юли 2011 г. (експлозия в завод), промишлеността на Съюза не е могла да осъществи първия производствен етап — процесът на реакцията — между август 2011 г. и май 2012 г., и е трябвало временно да разчита на вносен натриев цикламат, който тя да пречиства допълнително, за да поддържа търговската си дейност.

               (88)

               Тъй като производителят от Съюза не е имал друг избор, освен временно да разчита на внос, и предвид ограничената продължителност и обем на вноса през разглеждания период, този инцидент и неговите последици не могат да опровергаят изложените по-горе заключения относно определението на промишлеността на Съюза. Това обаче оказа важно въздействие върху икономическото състояние на промишлеността на Съюза за периода 2011—2012 г., тоест в началото на разглеждания период, по-специално по отношение на капацитета, обема на производството и продажбите, както и показателите за рентабилност. Инцидентът също така оказа влияние, макар и малко, върху развитието на вноса. Тези елементи са взети предвид при анализа на изменението на показателите на вредата.

               (89)

               В този контекст и в съответствие с член 3, параграф 5 от основния регламент при разглеждането на въздействието на дъмпинговия внос върху промишлеността на Съюза бе направена оценка на всички икономически показатели, имащи отражение върху състоянието на промишлеността на Съюза през разглеждания период. За определянето на вредата Комисията оцени икономическите показатели въз основа на данните, свързани с единствения производител от Съюза, който представлява промишлеността на Съюза по смисъла на член 4, параграф 1 от основния регламент.

               (90)

               Икономическите показатели на единствения производител от Съюза, които бяха оценени от Комисията, са следните: производство, производствен капацитет и използване на капацитета, обем на продажбите, пазарен дял, растеж, заетост, производителност, разходи за труд и равнище на дъмпинговия марж, както и възстановяване от предишен дъмпинг, средна единична цена, разходи за единица продукция, запаси, рентабилност, паричен поток, инвестиции, възвръщаемост на инвестициите и способност за привличане на капитал.

         4.5.2.   Показатели за вреда

   4.5.2.1.   Производство, производствен капацитет и използване на капацитета

               (91)

               През разглеждания период общото производство на Съюза, производственият капацитет и използването на капацитета са се променяли, както следва:

                  Таблица 6

                  Производство, производствен капацитет и използване на капацитета

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Обем на производството

                           100

                           104

                           189

                           159

                           157

                           Производствен капацитет

                           100

                           114

                           171

                           171

                           171

                           Използване на капацитета

                           100

                           91

                           110

                           93

                           92

                              Източник: данни на промишлеността на Съюза

               (92)

               Производството като цяло се е увеличило с 57 % през разглеждания период. Както е обяснено в съображения 87 по-горе и 93 по-долу, производството на промишлеността на Съюза е било необичайно ниско през 2011—2012 г. Между 2013 г. и разследвания период в рамките на преразглеждането обемът на продукцията е отбелязал рязък спад с 32 индексни пункта.

               (93)

               Производственият капацитет също се е увеличил значително по време на разглеждания период (със 71 %), но тази тенденция отново се обяснява с необичайно ниското ниво през 2011 и 2012 г. в резултат от техническия инцидент в производствените съоръжения. Капацитетът бе изчислен въз основа на месеците, през които промишлеността на Съюза е била в състояние да произвежда свой собствен натриев цикламат, тоест само 7 месеца през 2011 г., 8 месеца през 2012 г. и 12 месеца за другите периоди. От 2013 г. насам равнището на производствения капацитет е останало стабилно до разследвания период в рамките на преразглеждането.

               (94)

               Степента на използване на капацитета намаля с 8 % между 2011 г. и разследвания период в рамките на преразглеждането, но от 2013 г. се наблюдава значителна низходяща тенденция в съответствие с намаляването на обема на производството.

         4.5.2.2.   Обем на продажбите и пазарен дял

               (95)

               През разглеждания период обемът на продажбите и пазарният дял на промишлеността на Съюза са се променяли, както следва:

                  Таблица 7

                  Обем на продажбите и пазарен дял

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Обем на продажбите

                           100

                           69

                           146

                           108

                           104

                           Пазарен дял

                           100

                           67

                           157

                           111

                           104

                              Източник: данни на промишлеността на Съюза, база данни по член 14, параграф 6

               (96)

               Обемът на продажбите на пазара на Съюза и съответният пазарен дял са следвали същата тенденция през разглеждания период. Като цяло те са се увеличили с 4 %.

               (97)

               Тъй като и двете стойности отразяват само продажбите на натриев цикламат, собствено производство на промишлеността на Съюза, нивата за 2011 г. и 2012 г. са били необичайно ниски поради причините, посочени в съображения 87 и 93 по-горе. От 2013 г. насам, когато собственото производството на натриев цикламат вече беше трайно възстановено, продажбите на промишлеността на Съюза са спаднали с 42 индексни пункта вследствие на загуба на поръчки.

               (98)

               Пазарният дял също е намалял значително между 2013 г. и разследвания период в рамките на преразглеждането. Това е в контраст с изменението на потреблението в Съюза, което е нараснало с 8 индексни пункта.

         4.5.2.3.   Растеж

               (99)

               Състоянието на промишлеността на Съюза се е подобрило през периода между 2011 г. и 2013 г., когато тя е успяла да увеличи своята продукция, производствен капацитет, продажби и пазарен дял. Увеличението се дължи на два фактора: i) увеличаването на антидъмпинговите мита за някои производители износители от КНР, които бяха удвоени през 2012 г. и ii) фактът, че промишлеността на Съюза отново беше в състояние да произвежда собствен натриев цикламат през цялата 2013 г. в сравнение със само 7 месеца през 2011 г. и 8 месеца през 2012 г.

               (100)

               Ако не се беше случила експлозията през юли 2011 г., данните за производството, използването на капацитета, продажбите и пазарните дялове щяха да бъдат много по-високи през 2011г. и 2012 г., тъй като между август 2011 г. и май 2012 г. промишлеността на Съюза щеше да може да снабдява своите клиенти със собствен натриев цикламат вместо с вносен продукт, който се обработва допълнително (пречиства се). В резултат на това увеличението на производството, продажбите и пазарните дялове между 2011 г. и 2013 г. щяха да бъдат много по-малки, докато производственият капацитет щеше да се запази на равнището от 2013 г. през целия разглеждан период. От 2013 г. до разследвания период в рамките на преразглеждането всички горепосочени тенденции във връзка с обема, с изключение на производствените капацитети, бяха напълно обърнати. В действителност, въпреки че потреблението на Съюза следва възходяща тенденция от 2013 г. насам, промишлеността на Съюза влезе в период на икономически спад. В същото време рентабилността на промишлеността на Съюза остава силно отрицателна през целия разглеждан период, което възпрепятства перспективите ѝ за растеж.

         4.5.2.4.   Заетост и производителност

               (101)

               През разглеждания период заетостта и производителността са се променяли, както следва:

                  Таблица 8

                  Заетост и производителност

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Брой наети лица

                           100

                           100

                           105

                           105

                           105

                           Производителност (обем на производството спрямо броя служители)

                           100

                           104

                           180

                           151

                           150

                              Източник: данни на промишлеността на Съюза

               (102)

               Въпреки невъзможността да произвежда собствен натриев цикламат между август 2011 г. и май 2012 г., промишлеността на Съюза взе решение да запази заетостта през посочения период, тъй като съкращенията бяха счетени за твърде скъпи и ненужни. Въпреки че един служител е бил уволнен през 2012 г., равнището на заетостта не се е променило в периода между 2011 г. и 2012 г., тъй като промишлеността на Съюза е наела нов служител през същата година. Броят на наетите лица леко се е увеличил през 2013 г. и след това е останал стабилен до разследвания период в рамките на преразглеждането.

               (103)

               Вследствие на експлозията в завода производителността на промишлеността на Съюза е била засегната подобно на другите икономически показатели, представени по-горе. Подобно на производството, производителността е била изключително ниска през 2011 г. и 2012 г., след което се е увеличила рязко с почти 80 индексни пункта през 2013 г. Оттогава обаче, поради загубата на поръчки, тя е спаднала с 30 индексни пункта през 2014 г. и е запазила това равнище до разследвания период в рамките на преразглеждането.

         4.5.2.5.   Равнище на дъмпинговия марж и възстановяване от предишен дъмпинг

               (104)

               От 2004 г. насам се прилагат антидъмпингови мерки по отношение на вноса на индонезийските производители износители и всички китайски производители износители, различни от Fang Da.

               (105)

               Както бе установено по-горе, дъмпинговите маржове за индонезийските и китайските производители, различни от Fang Da, през разследвания период в рамките на преразглеждането са значително над нивото de minimis. Въздействието върху икономическото състояние на промишлеността на Съюза е значително, като се имат предвид продължаващите значителни обеми на вноса на натриев цикламат на дъмпингови цени от китайските производители.

         4.5.2.6.   Цени и фактори, влияещи върху цените

               (106)

               През разглеждания период средните единични продажни цени на единствения производител от Съюза за несвързани клиенти в Съюза са се променяли, както следва:

                  Таблица 9

                  Продажни цени в Съюза

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Средна единична продажна цена

                           100

                           105

                           103

                           107

                           106

                           Средни производствени разходи за единица продукция

                           100

                           107

                           97

                           95

                           96

                              Източник: данни на промишлеността на Съюза

               (107)

               Средната единична продажна цена на Съюза е нараснала с 6 % през разглеждания период. Тя първо се увеличи с 5 индексни пункта между 2011 г. и 2012 г., а след това се запази стабилна до разследвания период в рамките на преразглеждането.

               (108)

               Средните производствени разходи за единица продукция на промишлеността на Съюза са се увеличили със 7 индексни пункта между 2011 г. и 2012 г., след което са спаднали с 10 индексни пункта през 2013 г. в сравнение с 2011 г. Те са останали стабилни от 2013 г. до разследвания период в рамките на преразглеждането. Тези промени се дължат главно на колебанията в разходите за суровини.

               (109)

               Във връзка с това следва да се отбележи, че промишлеността на Съюза не е могла точно да отдели разходите за пречистване от общите производствени разходи. В резултат на това индексите от 2011 и 2012 г., за разлика от индексите от 2013 г., 2014 г. и през разследвания период в рамките на преразглеждането, отразяват и разходите за пречистване на натриевия цикламат, внасян от промишлеността на Съюза.

               (110)

               Предвид горепосоченото, тълкуването на тенденциите за периода 2011—2012 г. и следващите периоди следва да се прави предпазливо, тъй като изменението им е под влиянието, макар и незначително, на факта, че индексите за периода 2011—2012 г. са базирани на различни набори от данни.

               (111)

               Във всеки случай през целия разглеждан период средната единична продажна цена на промишлеността на Съюза е била винаги под средните производствени разходи за единица продукция, отчетени в горната таблица.

         4.5.2.7.   Разходи за труд

               (112)

               През разглеждания период средните разходи за труд на единствения производител от Съюза са се променяли, както следва:

                  Таблица 10

                  Средни разходи за труд на служител

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Средни разходи за труд на наето лице

                           100

                           127

                           115

                           102

                           95

                              Източник: данните на промишлеността на Съюза

               (113)

               През целия разглеждания период средните разходи за труд са намалели с 5 %. Разходите обаче са се увеличи първо с 27 % през 2012 г. — главно поради обезщетенията, изплатени на уволнения служител — и след това те непрекъснато са намалявали до разследвания период в рамките на преразглеждането, когато настъпва спад в размер на 5 % спрямо равнището им през 2011 г.

         4.5.2.8.   Материални запаси

               (114)

               През разглеждания период нивата на запасите на единствения производител от Съюза са се променяли, както следва:

                  Таблица 11

                  Материални запаси

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Складови наличности в края на периода

                           100

                           258

                           339

                           406

                           708

                           Складови наличности в края на периода като процент от продукцията

                           100

                           249

                           179

                           255

                           451

                              Източник: данни на промишлеността на Съюза

               (115)

               През разглеждания период складовите наличности, изразени като процент от производството, са варирали значително. Те първо са се увеличили между 2011 г. и 2012 г., след което са намалели през следващата година и накрая значително са се увеличили до разследвания период в рамките на преразглеждането. Като цяло през разглеждания период складовите наличности са нараснали с 351 индексни пункта. Това увеличение се дължи отчасти на невъзможността на производителите от Съюза да продават продуктите си поради конкуренция с внос на ниски цени, но също така на необичайно ниското ниво на складовите наличности през 2011 г. след техническия инцидент, обяснен в съображение 87 по-горе.

         4.5.2.9.   Рентабилност, паричен поток, инвестиции, възвръщаемост на инвестициите и способност за привличане на капитал

               (116)

               През разглеждания период рентабилността, паричните потоци, инвестициите и възвръщаемостта на инвестициите на единствения производител от Съюза са се променяли, както следва:

                  Таблица 12

                  Рентабилност, паричен поток, инвестиции и възвръщаемост на инвестициите

                              Индекс (2011 г. = 100)

                           2011 г.

                           2012 г.

                           2013 г.

                           2014 г.

                           Разследван период в рамките на преразглеждането

                           Рентабилност

                           – 100

                           – 111

                           – 82

                           – 61

                           – 69

                           Паричен поток

                           100

                           – 500

                           – 1 107

                           – 559

                           – 766

                           Инвестиции

                           100

                           203

                           15

                           0

                           0

                           Възвръщаемост на инвестициите

                           – 100

                           – 42

                           – 104

                           – 79

                           – 77

                              Източник: данни на промишлеността на Съюза

               (117)

               Комисията определи рентабилността на промишлеността на Съюза чрез изразяване на нетната печалба преди облагане с данъци от продажбите на натриев цикламат за несвързани клиенти в Съюза като процент от оборота от тези продажби. Както е посочено в съображение 109 по-горе, стойността на производствените разходи, използвана за установяване на размера на печалбите/загубите за периода 2011—2012 г., беше възможно да се установени само като обща стойност, т.е. заедно с разходите, свързани с вносния натриев цикламат. Въз основа на това анализът на рентабилността показа, че промишлеността на Съюза е генерирала значителни загуби през целия разглеждан период. Те са били особено големи през 2011—2012 г., но положението се е подобрило след 2013 г.

               (118)

               Нетният паричен поток представлява способността на промишлеността на Съюза да самофинансира дейностите си. Тенденцията при нетния паричен поток, установена по отношение на всички продажби (12) на натриев цикламат, премина от положителна през 2011 г. към подчертано отрицателна между 2012 г. и разследвания период в рамките на преразглеждането.

               (119)

               Единствените значителни инвестиции са били направени през периода 2011—2013 г., като те се отнасят единствено до замяната на производствените инструменти, засегнати от експлозията през 2011 г. Тези инвестиции са били напълно покрити от застрахователната полица.

               (120)

               Възвръщаемостта на инвестициите представлява печалбата в процент от нетната балансова стойност на материалните активи. Тя беше подчертано отрицателна през целия разглеждан период.

               (121)

               Като се има предвид равнището на загубите, понесени от промишлеността на Съюза, нейната способност за привличане на капитал беше сериозно засегната.

         4.5.3.   Заключение относно вредата

               (122)

               Въпреки че някои икономически показатели, свързани със състоянието на промишлеността на Съюза, като например производство, производствен капацитет, продажби и пазарен дял, както и производителност, са се повишили между 2011—2012 г. и 2013 г., тези тенденции са само отчасти повлияни от реалното развитие на пазара в резултат на налагането на по-високи антидъмпингови мита върху някои производители износители от КНР през май 2012 г.

               (123)

               В действителност, както беше споменато в съображение 99, тези подобрения могат също така да се обяснят в голяма степен със следното: i) експлозията в завода през юли 2011 г., ii) фактът, че промишлеността на Съюза не е била в състояние да произвежда собствен натриев цикламат между август 2011 г. и май 2012 г., и iii) подновяването на пълен 12-месечен производствен процес през 2013 г., след подмяната на унищожените производствени линии. Ясно е, че увеличението на тези показатели до 2013 г., щеше да бъде значително по-ниско, ако тази експлозия не се беше случила.

               (124)

               Положителното развитие на посочените по-горе тенденции категорично се е променило след 2013 г., тъй като производството, продажбите, производителността, както и пазарният дял на на промишлеността на Съюза значително са се влошили.

               (125)

               Освен това по време на целия разглеждан период финансовото състояние на промишлеността на Съюза остава нестабилно. По-специално, показателите на промишлеността на Съюза, като рентабилността, паричните потоци и възвръщаемостта на инвестициите като цяло са показали много отрицателни резултати.

               (126)

               С оглед на изложеното по-горе Комисията стигна до заключението, че промишлеността на Съюза е понесла съществена вреда по смисъла на член 3, параграф 5 от основния регламент по време на разследвания период в рамките на преразглеждането.

         4.6.   Вероятност от продължаване на вредата

   4.6.1.   Предварителна бележка

               (127)

               Съгласно заключенията в съображения 122—126, през разследвания период в рамките на преразглеждането промишлеността на Съюза е понесла съществена вреда. Докато равнището на вноса от КНР е останало значително, вносът от Индонезия е бил почти нулев по време на разследвания период в рамките на преразглеждането.

               (128)

               С цел да се оцени вероятността от продължаване на вредата, ако се допусне срокът на действие на мерките да изтече, действителното и потенциалното въздействие на китайския внос, от една страна, и вносът от Индонезия, от друга, върху промишлеността на Съюза бяха анализирани в съответствие с член 11, параграф 2 от основния регламент. Определянето на потенциалното въздействие на вноса върху състоянието на промишлеността на Съюза се основаваше на i) наличието на свободен капацитет на износителите; ii) вероятното развитие на обема на дъмпинговия внос; и iii) равнището на цените на китайския и индонезийския внос.

         4.6.2.   КНР

               (129)

               Макар че вносът от КНР е намалял през разглеждания период (вж. таблица 2 по-горе), той е останал съществен, с пазарен дял между 40 % и 60 %. Когато се разглежда въздействието на антидъмпинговите мерки, които понастоящем са в сила, както е посочено в съображение 81 по-горе, съответните цени значително са подбили цените в Съюза, т.е. с 23 %. Няма съмнение, че с такъв обем на вноса на това ценово равнище, китайският дъмпингов внос оказва натиск за намаляване на цените на пазара на Съюза, като по този начин също допринася за вредата, понесена от промишлеността на Съюза.

               (130)

               Що се отнася до потенциалното въздействие на вноса от КНР, ако мерките бъдат отменени, първо следва да се припомни, че изложеният по-горе анализ на наличния капацитет в КНР (вж. съображение 45 по-горе) показа, че свободно достъпният производствен капацитет на дружествата, засегнати от преразглеждането в КНР, е най-малко три пъти по-голям от пазара на Съюза. Освен това бе направено заключението, че Съюзът продължава да бъде привлекателен пазар за китайските износители, което бе потвърдено и от настоящото ниво на вноса, както и че поне част от допълнителния свръхкапацитет ще бъде изнесен за Съюза, ако мерките бъдат отменени.

               (131)

               Като се имат предвид значителните равнища на дъмпинг и подбиване на цените, по-специално когато не се отчита въздействието на антидъмпинговите мита, допълнителните обеми на износа за Съюза, посочени по-горе, биха били осъществени на дъмпингови цени, значително по-ниски от цените и разходите на производителя от Съюза.

               (132)

               Комбинираното въздействие от подобни обеми и цени вероятно ще продължи да причинява вреда на Съюза, който вече е в нестабилно положение, и дори ще я увеличи.

         4.6.3.   Индонезия

               (133)

               Почти не е съществувал внос от Индонезия на пазара на Съюза по време на разследвания период в рамките на преразглеждането и поради това изложеният по-долу анализ е съсредоточен върху вероятното развитие на вноса, ако мерките бъдат отменени.

               (134)

               Изложеният по-горе анализ показва, че Индонезия би разполагала със свободен капацитет, който отговаря на почти целия пазар на Съюза за натриев цикламат. Въз основа на индонезийските експортни цени за пазарите на трети държави и предвид факта, че натриевият цикламат е забранен за употреба в храни, напитки и фармацевтични продукти в редица големи пазари на трети държави, съществува голяма вероятност, ако мерките бъдат отменени, Индонезия да възобнови износа си за пазара на Съюза.

               (135)

               По отношение на цените разследването показа, че индонезийските експортни цени за други трети държави по време на разследвания период в рамките на преразглеждането, са били дъмпингови и са били като цяло ниски, много по-ниски от цените и разходите на производителя от Съюза.

               (136)

               Въз основа на гореизложеното може да се направи заключението, че ако мерките бъдат отменени, има голяма вероятност Индонезия да поднови износа на значителни количества натриев цикламат за Съюза на дъмпингови и ниски цени, които подбиват цените на промишлеността на Съюза. Това по всяка вероятност би довело до продължаване на съществената вреда, понасяна понастоящем от промишлеността на Съюза и дори да влоши нейното състояние.

         4.7.   Заключение

               (137)

               Въз основа на гореизложеното се стигна до заключението, че има голяма вероятност от продължаване на вредата, ако мерките бъдат отменени.

         5.   ИНТЕРЕС НА СЪЮЗА

               (138)

               В съответствие с член 21 от основния регламент Комисията проучи дали запазването на съществуващите антидъмпингови мерки по отношение на вноса от КНР и Индонезия би било в противоречие с интереса на Съюза като цяло. Интересът на Съюза беше определен въз основа на оценка на всички различни засегнати интереси, в това число тези на промишлеността на Съюза, на вносителите/търговците и на ползвателите.

               (139)

               На всички заинтересовани страни бе предоставена възможност да изразят становището си в съответствие с член 21, параграф 2 от основния регламент.

               (140)

               Въз основа на това Комисията проучи дали въпреки горепосочените заключения са налице наложителни причини, които в конкретния случай биха довели до заключението, че продължаването на действието на мерките не е в интерес на Съюза.

         5.1.   Интерес на промишлеността на Съюза

               (141)

               При разследването се установи, че през целия разглеждан период, независимо от съществуващите мерки срещу Индонезия и КНР (с изключение на Fang Da), промишлеността на Съюза е продължила да реализира загуби и че производството, обемът на продажбите и пазарният дял на пазара на Съюза са намалели. През същия период вносът от КНР е останал значителен и е подбивал цените на промишлеността на Съюза. Както е посочено по-горе, ако мерките бъдат отменени, има голяма вероятност китайският внос, различен от Fang Da, допълнително да се увеличи, а индонезийският внос да се възобнови на дъмпингови и ниски цени. Беше установено по-горе, че изтичането на действащите мерки вероятно ще доведе до по-нататъшно влошаване на вече нестабилното състояние на промишлеността на Съюза и може в крайна сметка да я принуди изцяло да спре производството на натриев цикламат, като доведе до загуба на работни места и алтернативни източници на доставки в Съюза.

               (142)

               Ако мерките се запазят, се очаква, че промишлеността на Съюза ще бъде в състояние да увеличи своите цени, производство и обем, като постепенно възстанови печалбите си.

               (143)

               Поради това Комисията достигна до заключението, че запазването на действащите мерки срещу КНР и Индонезия би било в интерес на промишлеността на Съюза.

         5.2.   Интерес на вносителите/търговците

               (144)

               Не беше оказано съдействие от страна на вносителите/търговците. Предвид тази липса на съдействие е разумно да се предположи, че разглежданият продукт не представлява основен дял от оборота на вносителите/търговците и че няма фактори, които да подсказват, че вносителите/търговците ще бъдат непропорционално засегнати, ако мерките бъдат запазени.

         5.3.   Интерес на ползвателите

               (145)

               Налице беше само частично съдействие от един ползвател по време на настоящото разследване.

               (146)

               Основните крайни ползватели на разглеждания продукт в Съюза са производителите на храни и напитки и фармацевтичната промишленост. При предишните разследвания по отношение на вноса на натриев цикламат беше установено, че натриевият цикламат съставлява толкова малък дял от производствените разходи, че въздействието от налагането на антидъмпингови мита не е значително. Това бе потвърдено в частично попълнения въпросник, който Комисията получи от посочения ползвател. При липсата на коментари от страна на производителите на храни и напитки, и фармацевтичната промишленост по време на настоящото разследване, е разумно да се предположи, че ако срокът на действие на мерките бъде удължен, въздействието върху ползвателите няма да бъде значително.

               (147)

               С оглед на горепосочената забележка, че в отсъствието на мерки промишлеността на Съюза може да бъде принудена да преустанови производството на натриев цикламат и предвид наличието на само няколко производители на натриев цикламат в световен мащаб, мерките дори биха могли да бъдат благоприятни за ползвателите, доколкото благодарение на тях ще се запази производството на натриев цикламат в Съюза, както и изборът на ползвателите да се закупува натриев цикламат, произведен от различни конкурентни производители.

         5.4.   Заключение относно интереса на Съюза

               (148)

               С оглед на гореизложеното Комисията заключи, че няма наложителни причини, свързани с интереса на Съюза, да не бъде удължен срокът на действащите антидъмпингови мерки върху вноса от КНР и Индонезия.

         6.   АНТИДЪМПИНГОВИ МЕРКИ

               (149)

               От горепосочените съображения става ясно, че съгласно член 11, параграф 2 от основния регламент, антидъмпинговите мерки, прилагащи се за вноса на натриев цикламат с произход от КНР и Индонезия, наложени с Регламент (ЕС) № 492/2010 на Съвета, последно изменен с Регламент (ЕС) № 398/2012, следва да се запазят. Fang Da Food Additive (Shen Zhen) Limited и Fang Da Food Additive (Yang Quan) Limited следва да бъдат изключени от тези мерки, тъй като по време на първоначалното разследване не бе установено наличието на дъмпинг за тези износители.

               (150)

               Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от Регламент (ЕО) № 1225/2009,

         ПРИЕ НАСТОЯЩИЯ РЕГЛАМЕНТ:
   Член 1
   1.   Налага се окончателно антидъмпингово мито върху вноса на натриев цикламат, понастоящем класиран в код по КН ex 2929 90 00 (код по ТАРИК 2929900010), с произход от КНР и Индонезия.
   2.   Ставката на окончателното антидъмпингово мито, приложимо към нетната цена франко границата на Съюза преди обмитяване, за продукта, описан в параграф 1 и произведен от посочените по-долу дружества, е следната:

               Държава

               Дружество

               Ставка на антидъмпингово мито (евро на килограм)

               Допълнителен код по ТАРИК

               Китайска народна република

               Golden Time Enterprise (Shenzhen) Co. Ltd, Shanglilang, Cha Shan Industrial Area, Buji Town, Shenzhen City, Guangdong Province, Китайска народна република; Golden Time Chemical (Jiangsu) Co., Ltd., № 90—168, Fangshui Road, Chemical Industry Zone, Nanjing, Jiangsu Province, Китайска народна република

               0,23

               A473

               Китайска народна република

               Всички други дружества (с изключение на Fang Da Food Additive (Shen Zhen) Limited — допълнителен код по ТАРИК A471  и Fang Da Food Additive (Yang Quan) Limited — допълнителен код по ТАРИК A472 )

               0,26

               A999

               Индонезия

               PT. Golden Sari (Chemical Industry), Mitra Bahari Blok D1-D2, Jalan Pakin № 1, Sunda Kelapa, Jakarta 14440, Индонезия

               0,24

               A502

               Индонезия

               Всички други дружества

               0,27

               A999

         3.   Индивидуалните митнически ставки, определени за дружествата, посочени в параграф 2, се прилагат при представяне пред митническите органи на държавите членки на валидна търговска фактура, върху която трябва да фигурира декларация с дата и подпис на служител на издалото фактурата дружество, който посочва името и длъжността си, като текстът на декларацията се съставя по следния образец: „Аз, долуподписаният(ата), удостоверявам, че (обем) от натриев цикламат, продаван за износ за Европейския съюз, включен в настоящата фактура, е произведен от (наименование и адрес на дружеството) (допълнителен код по ТАРИК) в (засегнатата държава). Декларирам, че информацията в настоящата фактура е пълна и вярна.“ Ако такава фактура не бъде представена, се прилага ставката на митото, приложима за „всички други дружества“.
   4.   В случай на повреждане на стоките преди допускането им за свободно обращение и следователно действително платената или подлежаща на плащане цена се изчислява пропорционално за определянето на митническата стойност съгласно член 131 от Регламент за изпълнение (ЕС) 2015/2447 на Комисията (13), размерът на антидъмпинговото мито, изчислен въз основа на параграф 2 от настоящия член, се намалява с процент, който съответства на пропорционалното разпределяне на действително платената или подлежащата на плащане цена.
   5.   Освен ако е предвидено друго, се прилагат съответните действащи разпоредби в областта на митническото облагане.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 юли 2016 година.

            За Комисията

            Председател

         Jean-Claude JUNCKER

      (1)  ОВ L 343, 22.12.2009 г., стр. 51.

      (2)  Регламент (ЕО) № 435/2004 на Съвета от 8 март 2004 г. за налагане на окончателно антидъмпингово мито и за окончателно събиране на временното мито, наложено върху вноса на натриев цикламат с произход от Китайската народна република и Индонезия (ОВ L 72, 11.3.2004 г., стр. 1).

      (3)  Регламент за изпълнение (ЕС) № 492/2010 на Съвета от 3 юни 2010 г. за налагане на окончателно антидъмпингово мито върху вноса на натриев цикламат с произход от Китайската народна република и Индонезия след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 (ОВ L 140, 8.6.2010 г., стр. 2), Регламент за изпълнение (ЕС) № 398/2012 на Съвета от 7 май 2012 г. за изменение на Регламент за изпълнение (ЕС) № 492/2010 за налагане на окончателно антидъмпингово мито върху вноса на натриев цикламат с произход, inter alia, от Китайската народна република (ОВ L 124, 11.5.2012 г., стр. 1).

      (4)  Вж. бележка под линия 2.

      (5)  ОВ C 374, 22.10.2014 г., стр. 4.

      (6)  Известие за започване на преразглеждане с оглед на изтичане на срока на действие на антидъмпинговите мерки, приложими към вноса на натриевия цикламат с произход от Китайската народна република и Индонезия (ОВ C 189, 6.6.2015 г., стр. 2).

      (7)  Известие за започване на антидъмпингова процедура относно вноса на натриев цикламат с произход от Китайската народна република, ограничен до Fang Da Food Additive (Shen Zhen) Limited и Fang Da Food Additive (Yang Quan) Limited (ОВ C 264, 12.8.2015 г., стр. 32).

      (8)  Регламент за изпълнение (ЕС) 2016/262 на Комисията от 25 февруари 2016 г. за налагане на временно антидъмпингово мито върху вноса на аспартам с произход от Китайската народна република (ОВ L 50, 26.2.2016 г., стр. 4).

      (9)  Базата данни по член 14, параграф 6 съдържа данни за вноса на продуктите, предмет на антидъмпингови или антисубсидийни мерки или разследвания, както от засегнати от процедурата държави и производителите износители, така и от други трети държави и други производители износители, на равнище 10-цифрови кодове и допълнителни кодове по ТАРИК.

      (10)  http://www.rainbowrich.com/factory/index.html

      (11)  Вж. бележка под линия 3.

      (12)  Противно на продажбите, отчетени в таблица 7, общата сума от продажбите, посочени в настоящото съображение, обхваща продажбите, извършени както на пазара на Съюза, така и на експортните пазари, на собствения натриев цикламат на промишлеността на Съюза и натриевия цикламат въз основа на суровините, внесени през 2011 г. и 2012 г.

      (13)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).


title: Регламент за изпълнение (ЕС) № 144/2012 на Комисията от 16 февруари 2012 година относно класирането на някои стоки в Комбинираната номенклатура

text:
               21.2.2012

               BG

               Официален вестник на Европейския съюз

               L 48/1

         РЕГЛАМЕНТ ЗА ИЗПЪЛНЕНИЕ (ЕС) № 144/2012 НА КОМИСИЯТА
   от 16 февруари 2012 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.

               (2)

               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.

               (3)

               Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.

               (4)

               Комитетът по Митническия кодекс не е изразил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 февруари 2012 година.

            За Комисията, от името на председателя,

         Algirdas ŠEMETA

            Член на Комисията

      (1)  ОВ L 256, 7.9.1987 г., стр. 1.

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Апарат в общ корпус с размери приблизително 31 × 20 × 5 cm, състоящ се от следните компоненти:

                              —

                              микропроцесор,

                              —

                              двоен цифров тунер DVB-S/DVB-T

                              —

                              флаш памет, и

                              —

                              четящо устройство за карти с чип за условен достъп до доставчик на услуги.

                        Апаратът е оборудван със следните интерфейси:

                              —

                              един радиочестотен вход за спътников сигнал

                              —

                              един радиочестотен вход за наземен сигнал

                              —

                              един радиочестотен изход за наземен сигнал

                              —

                              един Ethernet (RJ-45),

                              —

                              два USB,

                              —

                              един HDMI,

                              —

                              два SCART,

                              —

                              два аудио изхода RCA,

                              —

                              един S/PDIF (оптичен цифров аудио изход), и

                              —

                              гнездо за твърд диск.

                        Заменяем твърд диск може да бъде поставен вътре впоследствие. Твърдите дискове могат да бъдат запазени за по-късно гледане на записаните файлове само на този апарат.
                  В момента на представяне апаратът може да приема и декодира цифрови телевизионни сигнали (безплатни канали и програми от доставчика на услуги). Той също може да се свързва към Интернет посредством интерфейса Ethernet.
                  Апаратът може да получава и декодира аудио и видео файлове от автоматична машина за обработка на информация през т. нар. домашен шлюз.
                  Апаратът може да възпроизвежда аудио и видео файлове от външни носители (като твърд диск или USB памет) през USB интерфейс.
                  Апаратът може да записва и възпроизвежда приеманите цифрови телевизионни сигнали.

                  8528 71 15

                  Класирането се определя от Общи правила 1, 3, буква в) и 6 за тълкуване на Комбинираната номенклатура и от описанието на кодове по КН 8528, 8528 71 и 8528 71 15.
                  Апаратът е съставно устройство, което може да извършва функциите, описани в позиции 8521 и 8528.
                  Предвид неговите характеристики никоя от тези функции не се счита за основна функция на апарата по смисъла на забележка 3 към раздел XVI.
                  Апаратът следователно трябва да бъде класиран в последната по ред позиция, а именно — 8528.
                  Независимо от наличието на заменяеми твърди дискове и способността да възпроизвежда съдържание от външни носители, както и да записва приеманите безплатни канали, апаратът запазва основния си характер на т. нар. „set-top приставка с комуникационна функция“.
                  Той следователно трябва да бъде класиран в код по КН 8528 71 15 като set-top приставка с комуникационна функция.